Entrades esgotades per al teatre infantil ‘Alícia en el musical de les meravelles’
06 d’abril 2021

![Imagen 1](/media/jyebhjbm/c_alicia1.jpg)![Imagen 2](/media/qslnntql/c_alicia2.jpg)

_Alícia en el musical de les meravelles_ és el nou espectacle de la companyia valenciana Trencadís. Esta productora s'atrevix amb el clàssic de Lewis Carroll. La màgia del món dels somnis, la diversió, l'esperit aventurer i la cerca de la llibertat seran els companys de viatge d'Alícia en esta proposta de Trencadís.

  

Este espectacle infantil, que forma part de la programació de la Pasqua Màgica organitzada per les regidories de Cultura i de Joventut i Infància, tindrà lloc divendres que ve 9 d'abril a les 18 hores a la Casa Municipal de Cultura (c/ Progrés). Esta activitat està dirigida principalment a públic familiar, és en valencià i la funció tindrà una durada de 80 minuts. L'aforament és limitat i les entrades, que eren gratuïtes, ja estan esgotades. 

  

Amb text de Josep Mollà, música original de Paco Iváñez i direcció de Jose Tomàs Chàfer, _Alícia en el musical de les meravelles_ es presenta com una tornada a l'essència del món dels xiquets, com un viatge interior cap a la fantasia o a les meravelles dels anys de la infància. 

  

L'obra va guanyar el Premi al Millor Musical Familiar en els Premis del Teatre Musical 2020 i ha obtingut diversos guardons dins dels Premis BroadwayWorld Spain 2020, com per exemple, premi a millor coreografia, a millor direcció, a millor vestuari, a millor il·luminació i a millor escenografia, entre molts altres. 

  

El musical se centra en contar la història de l'àvia d'Alícia. Esta entrarà en el món dels xiquets amb la força d'un huracà. La seua imaginació connectarà immediatament amb les il·lusions dels menuts i aconseguirà que canvien els mòbils i les tauletes tàctils per una història fantàstica, que assegura haver viscut de xicoteta. 

  

Durant l'esdeveniment es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

  

​

*   [](http://www.facebook.com/sharer.php?u=https://aytosagunto.es/va/actualitat/entrades-esgotades-per-al-teatre-infantil-alicia-en-el-musical-de-les-meravelles/ "Facebook")
*   [](http://twitter.com/share?url=https://aytosagunto.es/va/actualitat/entrades-esgotades-per-al-teatre-infantil-alicia-en-el-musical-de-les-meravelles/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/entrades-esgotades-per-al-teatre-infantil-alicia-en-el-musical-de-les-meravelles/ "Linked In")
*   [](mailto:?body=https://aytosagunto.es/va/actualitat/entrades-esgotades-per-al-teatre-infantil-alicia-en-el-musical-de-les-meravelles/)